“Pinocchio se kenmerkende gesig met die lang skerp neus is oral te sien en het die gesig geword van die Italiaanse leefstyl. Sy avonture is deel van elke aspek van die Italiaanse kultuur en taal en die res van die wêreld weet ook wie hy is,” verduidelik die regisseur.
Die oorgeklankte Engelse weergawe is vroeër vanjaar in Brittanje en Ierland uitgereik en word op Kersdag in die VSA en Kanada versprei. Die fliek sal vroeg in die nuwe jaar in Suid-Afrika in fliekteaters landswyd te sien wees.
Hoewel die rolprent al die bekende en verwagte elemente bevat, soos Pinocchio se neus wat groei en die kriek wat kan praat, word dit op ŉ ongewone manier aangebied.
Pinocchio is ’n aksiebelaaide spanningsverhaal en speel af in beeldskone plekke reg oor Italië. Die fliek bied ŉ ryk fantasiewêreld wat ideaal is vir diegene wat iets anders wil hê as wat die gewilde Disney-weergawe bied. Dit het ’n ouderdomsbeperking van 10 tot 12.